DEĊIŻJONI TAL-KUMMISSJONI
tad-29 ta’ Awwissu 2007
li temenda l-Anness IV tad-Direttiva tal-Kunsill 90/539/KEE dwar ċertifikati veterinarji mudelli għall-kummerċ intra-Komunitarju tat-tjur u bajd għat-tfaqqis biex jitqiesu ċerti ħtiġijiet għas-saħħa pubblika
(notifikata taħt id-dokument numru C(2007) 3999)
(Test b’relevanza għaż-ŻEE)
(2007/594/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/539/KEE tal-15 ta’ Ottubru 1990, dwar kundizzjonijiet ta’ saħħa ta’ l-annimali li jirregolaw il-kummerċ intra-Komunitarju tat-tjur u l-bajd għat-tfaqqis (1), u l-importazzjoni tagħhom fil-Komunità minn pajjiżi terzi, u b’mod partikulari l-Artikolu 34 tagħha,
Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004, dwar kontrolli uffiċjali magħmulin biex jiżguraw il-verifika ta’ konformità mal-liġijiet dwar għalf u ikel, mar-regoli dwar is-saħħa ta’ l-annimali (2), u l-ħarsien ta’ l-annimali, u b’mod partikulari l-Artikolu 30(1)(b) tiegħu,
Billi:
(1)
Id-Direttiva 90/539/KEE tistabbilixxi kundizzjonijiet ta’ saħħa ta’ l-annimali li jirregolaw il-kummerċ intra-Komunitarju tat-tjur u l-bajd għat-tfaqqis u l-importazzjoni tagħhom fil-Komunità minn pajjiżi terzi, inkluża l-kundizzjoni li tjur u bajd għat-tfaqqis waqt il-ġarr lejn il-post tad-destinazzjoni għandu jkollhom jakkumpanjahom ċertifikat veterinarju li jkun konformi maċ-ċertifikati mudelli relattivi fl-Anness IV ta’ dik id-Direttiva.
(2)
Dawk iċ-ċertifikati veterinarji jipprovdu għal garanziji fir-rigward ta’ ċertu mard ta’ l-annimali. Iżda ma jagħtu ebda tagħrif dwar is-saħħa pubblika, bħal tagħrif għal testijiet ta’ ċerti aġenti taż-żoonożi u żoonotiċi.
(3)
Ir-Regolament (KE) Nru 2160/2003 tal-Parlament Ewropew u tal-Kunsill tas-17 ta’ Novembru 2003, dwar il-kontroll tas-salmonella u aġenti żoonotiċi oħra speċifiċi li jinġarru fl-ikel (3) jipprovdi li l-qatgħat ta’ oriġini ta’ tajr milquta minn dak ir-Regolament għandhom ikunu ittestjati għal ċerti aġenti taż-żoonożi u żoonotiċi speċifiċi qabel kull tluq minn negozju ta’ l-ikel ta’ oriġini ta’ annimali ħajjin jew bajd għat-tfaqqis. Id-data u r-riżultati tat-test għandhom ikunu inklużi fiċ-ċertifikati veterinarji rilevanti, ipprovduti fil-liġijiet Komunitarji, mid-dati indikati fl-Anness I ta’ dak ir-Regolament. Dawk il-ħtiġijiet japplikaw għal annimali ħajjin għat-trobbija u bajd għat-tfaqqis mill-1 ta’ Jannar 2007, u għandhom japplikaw għal tiġieġ li jbid mill-1 ta’ Frar 2008, u għal kapuċċelli għall-qatla mill-1 ta’ Jannar 2009.
(4)
Ir-Regolament (KE) Nru 882/2004 jistabbilixxi l-ħtieġa għall-adozzjoni ta’ ċertifikati mudelli ta’ saħħa biex tiġi vverifikata l-konformità mar-regoli Komunitarji li l-għan tagħhom huwa li jkun hemm il-prevenzjoni, l-eliminazzjoni u t-tnaqqis sal-livelli aċċettabbli ta’ riskji għas-saħħa tal-bniedem u ta’ l-annimali. Fl-interess tal-koerenza u s-sempliċità tad-dritt Komunitarju, ċertifikat mudell waħdu għandu, skond il-każ, ilaqqa’ flimkien ħtiġijiet dwar ċertifikazzjoni uffiċjali ta’ għalf u ikel u ħtiġijiet oħra rilevanti.
(5)
Waqt li jitqiesu l-ħtiġijiet tat-testijiet għal raġunijiet ta’ saħħa pubblika skond ir-Regolament (KE) Nru 2160/2003, il-ħtiġijiet tad-Direttiva 90/539/KEE, u kemm ikun xieraq li ċertifikazzjonijiet jinġabru kollha f’ċertifikat mudell wieħed, ċertifikati mudelli ġodda għal tjur u bajd għat-tfaqqis għandhom jiddaħħlu f’liġijiet Komunitarji u jissostitwixxu ċ-ċertifikati mudelli tad-Direttiva 90/539/KEE.
(6)
F’Ottubru 2004, id-Danimarka daħħlet it-tilqim profilattiku sistematiku għat-tjur kontra l-marda Newcastle. Id-Danimarka, għalhekk, m’għandhiex tkun aktar elenkata bħala pajjiż li għandu status ta’ mingħajr tilqim approvat mill-KE għall-marda Newcastle fiċ-ċertifikati mudelli tas-saħħa imniżżlin fid-Direttiva 90/539/KEE.
(7)
Id-Deċiżjoni tal-Kummissjoni 2006/415/KE ta’ l-14 ta’ Ġunju, 2006, dwar ċerti miżuri ta’ protezzjoni fir-rigward ta’ l-influwenza tat-tjur tas-sottotip H5N1 ta’ patoġeniċità għolja ħafna fit-tjur tal-Komunità u li tirrevoka d-Deċiżjoni 2006/135/KE (4), id-Deċiżjoni tal-Kummissjoni 2006/563/KE tal-11 ta’ Awwissu, 2006, dwar ċerti miżuri ta’ ħarsien b'rabta ma’ l-influwenza tat-tjur patoġenika ħafna tas-sottotip H5N1 fi tjur slavaġ fil-Komunità u li tirrevoka d-Deċiżjoni 2006/115/KE (5), u d-Deċiżjoni tal-Kummissjoni 2006/605/KE tas-6 Settembru 2006, dwar ċerti miżuri ta’ protezzjoni fir-rigward tal-kummerċ intra-Komunitarju ta’ tjur maħsubin biex ikun hemm ħażna mill-ġdid ta’ provvisti ta’ kaċċa salvaġġa (6), jistabbilixxu ċerti dispożizzjonijiet dwar awtorizzazzjonijiet għal movimenti ta’ tjur ħajjin u bajd għat-tfaqqis minn żoni soġġetti għal ċerti restrizzjonijiet.
(8)
B’żieda ma’ dan, id-Direttiva tal-Kunsill 2005/94/KE ta’ l-20 ta’ Diċembru 2005 dwar miżuri Komunitarji għall-kontroll ta’ l-influwenza tat-tjur u li tħassar id-Direttiva 92/40/KEE (7) tipprovdi għall-approvazzjoni ta’ pjani ta’ tilqim kontra l-influwenza tat-tjur f’ċerti Stati Membri.
(9)
Waqt li jitqiesu dawk id-dispożizzjonijiet tad-Deċiżjonijiet 2006/415/KE, 2006/563/KE, 2006/605/KE u tad-Direttiva 2005/94/KE, għandhom isiru ċerti emendi għaċ-ċertifikati veterinarji mudelli li hemm bħalissa u li huma stabbiliti fid-Direttiva 90/539/KEE.
(10)
Ikun xieraq li ċ-ċertifikati jkunu ppreżentati skond il-format standard ta’ ċertifikati veterinarji stabbiliti fid-Deċiżjoni tal-Kummissjoni 2004/292/KE tat-30 ta’ Marzu 2004, fuq id-dħul tas-sistema TRACES u li temenda d-Deċiżjoni 92/486/KEE (8).
(11)
Ir-Regolament tal-Kummissjoni (KE) Nru 599/2004 tat-30 ta’ Marzu 2004, dwar l-adozzjoni ta’ ċertifikat mudell armonizzat u rapport ta’ spezzjoni b’rabta mal-kummerċ intra-Komunitarju ta’ annimali u prodotti li joriġinaw mill-annimali (9) jipprovdi li d-diversi ċertifikati veterinarji meħtieġa fil-kuntest intra-Komunitarju għandhom ikunu ppreżentati abbażi taċ-ċertifikati mudelli armonizzati mehmużin ma’ dak ir-Regolament. Għaldaqstant, jeħtieġ li jkunu armonizzati ċ-ċertifikati veterinarji mudelli li hemm fid-Direttiva 90/539/KEE.
(12)
Id-Direttiva 90/539/KEE għandha, għalhekk, tkun emendata b’dan il-mod.
(13)
Il-miżuri msemmijin f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness IV tad-Direttiva 90/539/KEE huwa sostitwit bit-test fl-Anness ma’ din id-Deċiżjoni.
Artikolu 2
Din id-Deċiżjoni għandha tapplika mill-1 ta’ Settembru, 2007.
Iżda d-dispożizzjonijiet li ġejjin tal-Mudelli stabbiliti fl-Anness IV tad-Direttiva 90/539/KEE, kif emendata b’din id-Deċiżjoni, għandhom japplikaw mid-dati li ġejjin:
(a)
il-punt II.2(a) taċ-ċertifikat veterinarju fil-Mudell 2 għal flieles ta’ ġurnata, għandu japplika minn:
(i)
l-1 ta’ Frar 2008, fejn dawk il-flieles ikunu maħsubin biss għall-produzzjoni tal-bajd barra minn bajd għat-tfaqqis; jew
(ii)
l-1 ta’ Jannar 2009, fejn dawk il-flieles ikunu maħsubin biss għall-produzzjoni tal-laħam;
(b)
il-punt II.2(a) taċ-ċertifikat veterinarju fil-Mudell 3 għal tajr għat-trobbija u l-produzzjoni, għandu japplika minn:
(i)
l-1 ta’ Frar 2008, fejn dawk it-tjur ikunu maħsubin biss għall-produzzjoni tal-bajd barra minn bajd għat-tfaqqis; jew
(ii)
l-1 ta’ Jannar 2009, fejn dawk it-tjur ikunu maħsubin biss għall-produzzjoni tal-laħam;
(c)
il-punt II.2(a) taċ-ċertifikat veterinarju fil-Mudell 4 għal tjur, flieles ta’ ġurnata u bajd għat-tfaqqis, għandu japplika minn:
(i)
l-1 ta’ Frar 2008, fejn dawk it-tjur jew flieles ikunu maħsubin biss għall-produzzjoni tal-bajd barra minn bajd għat-tfaqqis; jew
(ii)
l-1 ta’ Jannar 2009, fejn dawk it-tjur jew flieles ikunu maħsubin biss għall-produzzjoni tal-laħam;
(d)
il-punt II.2(a) taċ-ċertifikat veterinarju fil-Mudell 5 għal tajr għall-qatla, għandu japplika minn:
(i)
l-1 ta’ Frar 2008, fejn dawk it-tjur ikunu maħsubin biss għall-produzzjoni tal-bajd barra minn bajd għat-tfaqqis; jew
(ii)
l-1 ta’ Jannar 2009, fejn dawk it-tjur ikunu maħsubin biss għall-produzzjoni tal-laħam.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 29 ta’ Awwissu 2007.